b'\n_START_ARTICLE_\nJost Gippert\n_START_SECTION_\nBiografija\n_START_PARAGRAPH_\n1972\xc2\xa0m. Gippertas baig\xc4\x97 Leibnizo gimnazij\xc4\x85 Essene, Vokietijoje. 1972\xe2\x80\x931977\xc2\xa0m. Marburgo universitete ir Berlyno laisvajame universitete studijavo lyginam\xc4\x85j\xc4\x85 kalbotyr\xc4\x85, indologij\xc4\x85, japanologij\xc4\x85 ir sinologij\xc4\x85. 1977\xc2\xa0m. u\xc5\xbe darb\xc4\x85 apie indoeuropie\xc4\x8di\xc5\xb3 kalb\xc5\xb3 infinityvini\xc5\xb3 konstrukcij\xc5\xb3 sintaks\xc4\x99 jam buvo suteiktas filosofijos moksl\xc5\xb3 daktaro laipsnis. 1977\xe2\x80\x931990\xc2\xa0m. buvo Berlyno, Vienos ir Salzburgo universitet\xc5\xb3 mokslinis bendradarbis ir docentas. B\xc5\xabdamas Bambergo universiteto kompiuterin\xc4\x97s orientalistikos mokslinis asistentas 1991\xc2\xa0m. apgyn\xc4\x97 habilitacijos darb\xc4\x85 apie iran\xc4\x97n\xc5\xb3 kalb\xc5\xb3 skolinius arm\xc4\x97n\xc5\xb3 ir gruzin\xc5\xb3 kalbose._NEWLINE_Nuo 1994\xc2\xa0m. Gippertas yra Frankfurto prie Maino Goethe\xe2\x80\x99s universiteto lyginamosios kalbotyros profesorius. Nuo 1996\xc2\xa0m. Gelati Moksl\xc5\xb3 akademijos (Gruzija) narys, nuo 2002\xc2\xa0m. Berlyno-Brandenburgo Moksl\xc5\xb3 akademijos Turfano komisijos, nuo 2007\xc2\xa0m. skyriaus \xe2\x80\x9eKalba\xe2\x80\x9c narys._NEWLINE_Nuo 1997\xc2\xa0m. Gippertas yra Sulchan-Sabos Orbelianio universiteto (Tbilisis, Gruzija) garb\xc4\x97s profesorius, nuo 2009\xc2\xa0m. Tbilisio Ivan\xc4\x97s D\xc5\xbeavachi\xc5\xa1vilio universiteto garb\xc4\x97s daktaras, nuo 2013\xc2\xa0m. \xc5\xa0ota Rustavelio universiteto (Batumis, Gruzija) garb\xc4\x97s daktaras._NEWLINE_Pagrindin\xc4\x97s Gipperto mokslini\xc5\xb3 tyrim\xc5\xb3 sritys: indoeuropie\xc4\x8di\xc5\xb3 kalbotyra, istorin\xc4\x97-lyginamoji kalbotyra, etimologija, bendroji kalbotyra, kalb\xc5\xb3 tipologija, tekstyn\xc5\xb3 lingvistika, kalb\xc5\xb3 dokumentacija daugialyp\xc4\x97je terp\xc4\x97je, elektroninis rankra\xc5\xa1\xc4\x8di\xc5\xb3 tyrimas. I\xc5\xa1skirtin\xc4\xaf d\xc4\x97mes\xc4\xaf skiria Kaukazo kalboms, yra inicijav\xc4\x99s ir vadovav\xc4\x99s daugeliui tarptautini\xc5\xb3 mokslini\xc5\xb3 projekt\xc5\xb3.\n_START_SECTION_\nTITUS, ARMAZI, GNC ir LOEWE\n_START_PARAGRAPH_\nGippertas yra TITUS project (Indoeuropie\xc4\x8di\xc5\xb3 kalb\xc5\xb3 ir tekst\xc5\xb3 tezauras) \xc4\xafk\xc5\xabr\xc4\x97jas (1987) ir vadovas. Projekto tikslas yra padaryti prieinam\xc4\x85 skaitmenin\xc4\x99 vis\xc5\xb3 indoeuropie\xc4\x8di\xc5\xb3 ir joms kaimynini\xc5\xb3 kalb\xc5\xb3 tekst\xc5\xb3 baz\xc4\x99. 1999\xc2\xa0m. inicijavo ARMAZI projekt\xc4\x85 (Caucasian Languages and Cultures: Electronic Documentation),, kurio tikslas buvo surinkti vis\xc5\xb3 Kaukazo kalb\xc5\xb3 med\xc5\xbeiag\xc4\x85. I\xc5\xa1 \xc5\xa1io projekto 2012\xc2\xa0m. radosi Nacionalinis gruzin\xc5\xb3 kalbos tekstynas (Georgian National Corpus, GNC). 2011\xe2\x80\x932014\xc2\xa0m. Gippertas vadovavo Vokietijos Heseno \xc5\xbeem\xc4\x97s mokslo tyrim\xc5\xb3 programos Landes-Offensive zur Entwicklung Wissenschaftlich-\xc3\xb6konomischer Exzellenz (LOEWE (projektas)) skaitmenin\xc4\x97s humanitarikos centrui Digital Humanities Hessen: Integrated Processing and Analysis of Text-based Corpora, kuriame bendradarbiavo Frankfurto prie Maino Goethe\xe2\x80\x99s universitetas ir Darmstadto techninis universitetas bei Laisvasis voki\xc5\xa1kasis r\xc4\x97mimo fondas, Frankfurto prie Maino Goethe\xe2\x80\x99s muziejus.\n_START_SECTION_\nElektroninis rankra\xc5\xa1\xc4\x8di\xc5\xb3 tyrimas\n_START_PARAGRAPH_\nYpating\xc4\x85 d\xc4\x97mes\xc4\xaf Gippertas skiria Azijos rankra\xc5\xa1\xc4\x8di\xc5\xb3 skaitmeninimui, pvz., Berlyno Turfano kolekcijos tochar\xc5\xb3 kalbos rankra\xc5\xa1\xc4\x8diams ir Sinajaus kalne rastiems Kaukazo alban\xc5\xb3 kalbos palimpsestams. 2009\xc2\xa0m. buvo vizituojantis Hamburgo universiteto mokslin\xc4\x97s grup\xc4\x97s \xe2\x80\x9eManuskriptkulturen\xe2\x80\x9c mokslininkas. Kaip Hamburgo universiteto Petra Kappert Fellow 2013\xc2\xa0m. dalyvavo rengiant Encyclopedia of Manuscript Cultures of Asia and Africa ir vadov\xc4\x85 Comparative Oriental Manuscript Studies: An Introduction.'